Hartswater-moorde: Komitee loof polisie | Netwerk24
30 Julie 2020 07:35
Die portefeuljekomitee oor landbou, grondhervorming en landelike ontwikkeling het die optrede van die polisie geloof met die vinnige inhegtenisname van vyf verdagtes wat na bewering betrokke was by die Hartswater-moorde.
Danie (83) en Breggie Brand (73) en hul dogter Elzabie (54) is Sondag in die Brand-egpaar se huis aangeval. Hul lyke is Dinsdag in Taung, sowat 30 km van Hartswater in die Noord-Kaap, gevind.
Nkosi Zwelivelile Mandela, voorsitter van die komitee, het die inhegtenisneming van die verdagtes verwelkom.
“Ons regstelsel moet ’n sterk boodskap uitstuur dat daar geen plek in ons demokrasie is vir sulke onmenslike dade nie,” het Mandela gesê.
“Ons het aanvalle op plase en op boere herhaaldelik veroordeel as dade van erge misdadigheid, wat nadelig is vir die maatskaplike samehorigheid wat ons jong demokrasie nodig het,” het Mandela bygevoeg.
Hy het weer eens ’n beroep op boere, plaasbewoners en landelike gemeenskappe gedoen om altyd op die uitkyk te wees en te help met die insameling van inligting, wat kan help om geweldsmisdaad op plase te verminder.
Meer oor: Hartswater-Aanval
KYK: Buurvrou wis nie sy sien hoe gesin ontvoer word